ToekomsVenster: Vra God vir wysheid | Maroela Media
As een van julle wysheid kortkom, moet hy dit van God bid, en Hy sal dit aan hom gee, want God gee aan almal sonder voorbehoud en sonder verwyt. – Jakobus 1:5
Hou jou ore oop vir die wysheid, span jou in om te verstaan. – Spreuke 2:2
Dit is die Here wat die wysheid gee, uit sy mond kom die kennis en die insig. – Spreuke 2:6
Elke mens beleef tye waarin menslike wysheid nie deug nie. God gee aan ons onderskeidingsvermoë om oor sake te kan nadink en te redeneer. Alle besluite hoef nie in 'n intense geloofsoefening te ontaard nie. Ek is nie seker of God 'n rooi motor bo 'n blou een verkies nie. Ek weet nie of Hy soveel omgee of ons 'n tweesitplek of drie sitplek bank koop nie. Dis terloops en word aan ons eie goeie oordeel oorgelaat. Ander besluite het verreikende implikasies vir die lewe. 'n Verandering 'n loopbaan bv., 'n lewensrigting en studiegeleentheid kan so 'n saak wees. Soveel te meer die keuse van 'n lewensmaat of selfs geloofsgemeenskap. Die Bybel sê immers ken Hom in al jou wee en Hy sal jou paaie gelyk maak. Dis die God wat ons dien.
Wysheid kom ter sprake wanneer die keuse nie voor die handliggend is nie. Die Bybel is daaroor duidelik. Sekere goed is doodgewoon verkeerd en behoort nie in die lewe van 'n kind van die Here nie. Dit help nie om daaroor te bid en wysheid te vra nie.
God se wil is reeds geopenbaar. Lees sy Woord en luister na die stem van die Heilige Gees in jou binneste. Dan is daar sake waar die pad voor 'n mens spreekwoordelike vurk en die aangewese weg nie duidelik is nie. Gideon het die leiding van God selfs twee keer getoets. Maak sover as moontlik is seker. God gee wysheid, sê die teks. Hy gee dit sonder verwyt. Hy eer kinderlike afhanklikheid en geloofsvertroue. Hy praat ook deur die insig en leiding wat ons van medegelowiges kry. Hy praat deur die beloftes in sy Woord. Hy praat deur mense wat ons pad kruis, deur profetiese inspraak, op 'n verskeidenheid maniere. Die vrede wat God gee moet ons in ons besluite lei, maan die Bybel.